3.

A 4. cikk helyébe a következő szöveg lép: „4. cikk Származtatott ügyletek meghatározása, azonosítása és besorolása (1) A bejelentésben a származtatott terméket ügylettípus és eszközosztály alapján kell meghatározni a (2) és a (3) bekezdésnek megfelelően. (2) A származtatott termék típusát a melléklet 2. táblázatának 1. mezőjében kell meghatározni a következő ügylettípusok egyikeként: a) különbözetre vonatkozó pénzügyi szerződések; b) tőzsdén kívüli határidős kamatláb-megállapodások; c) forward ügyletek; d) határidős ügyletek; e) opciók; f) különbözetre fogadás (spreadbet); g) swapügyletek; h) csereügyletre szóló opciók; i) egyéb. (3) A származtatott terméket a melléklet 2. táblázatának 2. mezőjében kell meghatározni a következő eszközosztályok egyikeként: a) áruk és kibocsátási egységek; b) hitel; c) deviza; d) részvény; e) kamatláb. (4) Ha a származtatott termék a (3) bekezdésben meghatározott eszközosztályok egyikébe sem tartozik, a szerződő feleknek a származtatott termékkel a legnagyobb hasonlóságot mutató eszközosztályt kell megadniuk a jelentéstétel során. Mindkét szerződő félnek ugyanazt az eszközosztályt kell megadnia. (5) A származtatott terméket a melléklet 2. táblázatának 6. mezőjében kell azonosítani a következők megadásával (amennyiben rendelkezésre állnak): a) a Bizottság által a 600/2014/EU európai parlamenti és tanácsi rendelet (*1) 27. cikke (3) bekezdésének megfelelően elfogadott felhatalmazáson alapuló jogi aktus alkalmazásának kezdő időpontjáig az ISO 6166 szabvány szerinti nemzetközi értékpapír-azonosító szám (ISIN) vagy adott esetben az alternatív eszközazonosító kód (AII). b) a Bizottság által a 600/2014/EU rendelet 27. cikke (3) bekezdésének megfelelően elfogadott felhatalmazáson alapuló jogi aktus alkalmazásának kezdő időpontjától az ISIN azonosító szám. AII kód használata esetén a teljes AII kódot kell megadni. (6) Az (5) bekezdésben említett teljes AII kód a következő hat elem összefűzéséből adódik: a) azon kereskedési helyszín ISO 10383 szabvány szerinti, négy alfanumerikus karakterrel meghatározott piacazonosító kódja (MIC), ahol a származtatott termékkel kereskednek; b) a kereskedési helyszín által meghatározott, legfeljebb 12 alfanumerikus karakterből álló kód, amely kizárólag egy adott alapul szolgáló eszközhöz és teljesítési típushoz, továbbá az ügylet egyéb jellemzőihez kapcsolódik; c) egy karakter, amely azt jelzi, hogy az eszköz opció vagy határidős tőzsdei ügylet, opció esetében a jelölés „O”, határidős tőzsdei ügylet esetében pedig „F”; d) egy karakter, amely azt jelzi, hogy vételi vagy eladási opcióról van-e szó, eladási opció esetében a jelölés „P”, vételi opció esetében pedig „C”; amennyiben az eszközt a c) pontnak megfelelően határidős tőzsdei ügyletként azonosították, a jelzése „F”; e) a származtatott ügylet végrehajtásának napja vagy lejárati időpontja az ISO 8601 szabvány szerinti YYYY-MM-DD formátumban; f) egy opció kötési árfolyama, legfeljebb 19 számjegy – ezen belül legfeljebb öt tizedesjegy – megadásával, ahol az első és az utolsó számjegy nem lehet nulla. Tizedesjelként tizedespontot kell használni. Negatív érték nem adható meg. Ha az instrumentum határidős tőzsdei ügylet, ennek az értéknek nullának kell lennie. (7) Olyan termékek esetében, amelyeket az ISO 6166 szabvány szerinti ISIN kóddal vagy AII kóddal azonosítottak, a származtatott terméket a melléklet 2. táblázatának 4. mezőjében a pénzügyi instrumentumok besorolásához használt, az ISO 10692 szabvány szerinti kóddal (CFI) kell besorolni. (8) Azokat a származtatott termékeket, amelyekhez nem áll rendelkezésre az ISO 6166 szabvány szerinti ISIN vagy AII, kijelölt kód használatával kell besorolni. Ez a kód: a) egyedi; b) semleges; c) megbízható; d) nyílt forrású; e) méretezhető; f) hozzáférhető; g) észszerű költségalapon rendelkezésre áll; h) megfelelő irányítási keretrendszer alá tartozik. (9) Amíg az ESMA nem hagyja jóvá a (8) bekezdésben meghatározott kódot, azon származtatott termékeket, amelyek esetében nem áll rendelkezésre az ISO 6166 szabvány szerinti ISIN kód vagy AII kód, az ISO 10692 szabvány szerinti CFI-kóddal kell besorolni. (*1) Az Európai Parlament és a Tanács 2014. május 15-i 600/2014/EU rendelete a pénzügyi eszközök piacairól és a 648/2012/EU rendelet módosításáról (HL L 173., 2014.6.12., 84. o.).”"